1 kg opiyni Samarqanddan Qoraqalpog‘istonga olib ketayotgan shaxs qo‘lga olindi

Samarqand viloyatining Paxtachi tumanida YPX xodimlari tomonidan 1 kg opiy giyohvand moddasini olib ketayotgan shaxs ushlandi. Bu haqda Ichki ishlar vazirligi matbuot xizmati xabar berdi.
Samarqand-Buxoro-Turkmanboshi xalqaro avtomobil yo‘lining 147-kilometrida viloyat YPXB 4-otryad inspektorlari ishtixonlik 1982 yilda tug‘ilgan A.Q. boshqaruvidagi «Nexia 2» mashinasini to‘xtatgan.
Hujjatlarni tekshirish paytida haydovchi o‘zini shubhali tutgani uchun mashina tegishli tartibda ko‘zdan kechirilgan. Mashinaning orqa o‘rindig‘i ostida 2 dona skotchga o‘ralgan to‘rtburchak bo‘laklar topilgan. Ularning ichida o‘tkir hidli modda daliliy ashyo sifatida olingan.

Haydovchi A.Q bo‘laklarga 1 kg opiy giyohvand moddasini joylanganini va ularni Qoraqalpog‘istonning To‘rtko‘l shahriga olib ketayotganini ma’lum qilgan.
Xozirda holat yuzasidan Paxtachi tumani IIB TB fuqaro A.Q.ga nisbatan Jinoyat kodeksining 273-moddasi 5-qismi (giyovandlik vositalarini qonunga xilof ravishda o‘tkazish) bilan jinoyat ishi qo‘zg‘atilgan. Fuqaro mazkur modda bilan o‘n yildan yigirma yilgacha ozodlikdan mahrum qilinishi mumkin.